Plaasmoorde: 2013 dalk swartste jaar sedert 2005, sê TLU SADie Transvaalse Landbou-unie (TLU SA) sê na afloop van die eerste maand van die jaar wil dit voorkom of 2013 afstuur op die swartste jaar wat betref plaasaanvalle en plaasmoorde sedert 2005. Volgens TLU SA is daar in Januarie vanjaar minstens agt mense tydens 17 plaasaanvalle dood. TLU SA sê die meeste plaasaanvalle het in Gauteng plaasgevind. “Vyf mense is dood in agt aanvalle in dié provinsie. Die onbenydenswaardige tweede plek word beklee deur die Vrystaat, waar drie mense dood is in ses plaasaanvalle, twee aanvalle het in Mpumalanga plaasgevind en een in Natal.” TLU SA sê hierdie syfers is ’n drastiese verhoging in vergelyking met Januarie 2012 toe vyf mense in elf aanvalle dood is. “Uiteindelik is in die hele 2012, 51 mense vermoor in 141 aanvalle.” Henry Geldenhuys, adjunk-president van TLU SA en voorsitter van die organisasie se veiligheidskomitee, sê indien die tendens van Januarie 2012, soos wat dit uiteindelik vir daardie hele jaar gerealiseer het, van toepassing gemaak moet word op 2013, soos blyk uit die Januarie-syfers, sal daar uiteindelik minstens 82 mense vanjaar op plase vermoor word in 218 aanvalle. “Dit sal die hoogste syfer wees sedert 2005, toe 115 mense op plase vermoor is. TLU SA is dus nie verniet bekommerd oor die plaasaanvalle nie. In die lig daarvan bly dit ondenkbaar dat die minister van polisie en die kommissaris van polisie steeds nie geantwoord het op TLU SA se dringende versoek tot gesprekvoering ’n jaar gelede nie. Die laaste wat van die minister gehoor is, was ’n openbare tirade teen TLU SA enkele weke gelede tydens ’n mediakonferensie, maar waartydens hy steeds geen aanduiding gegee het van wat hy van plan is om te doen aan hierdie onaanvaarbare situasie nie,” sê Geldenhuys.